Á kwí Samuɛ̂l a ngákə kwí ábə̄ Sául, Sául nyé ai nyé nâ: “Ǹtondôbə á fúbúgu wa ! Mə dzála fɔ́ɔ́ ábēndé Ńtondôbə.” 14Samuɛ̂l nyé nâ: “Ńdɔ̄ dzé mə mawóg á mə̄lɔ́ anə́ ńtad míńtómbá ? Ńtād nyag mawóg vī wásɔ́ vé ?” Bitá bí Amalek 15Sául nyé nâ: “Byə́m bítá byásɔ̄ Ámalek amú bod bálīŋ mim̀bəmbə míńtómbá ai mim̀bəmbə mí nyag nâ bə́ zu və́ Ńtondôbə, Zambá woe mətúnuŋa. Ébí bísə bivɔ́g ḿbyā bǐ mān ndáman.” 16Samuɛ̂l nyé ai Sául nâ: “Tám tə́bə, mə́ kad wa ḿból Ńtondôbə a dzó ai mā álú dí.” Nyé ai nyé nâ: “Kɔ́bɔgɔ.” 17Samuɛ̂l nyé nâ: “Tɔ anə́ ó nə́ mān dzóm á mís móe, ngǎ ó nə ǹló áyɔŋ Ísraɛ̂l ? Ǹtí á ngāwɔ́bɔ wa m̀bɔ́n naa ó bɔ ǹkúkúmá á Ísraɛ̂l. 18Ǹtí á ngálóm wā, nyé ai wa nâ: Tə́bə́gə́ ! Ó man kə́ ndámǎn bə́səm, bǒd yā Amalek, ó lúmán ai bɔ́ a kələ kwí anə́ wāman bɔ́ síl. 19Ámú dzé wā ndzí kig wóg ábēndé Ńtondôbə ? Á dzé ó kə̄ nyaban á byə́m bí ńsa ? Á dzé ō bɔ̄ édí Ńtondôbə a víni ǹnə́m ?” 20Sául nyé ai Samuɛ̂l nâ: “Mə dzálá fɔ̄ɔ̄ ábēndé Ńtondôbə. Mə kə́ é zēn á ngālóm ma. Mə sɔ́ ai Agag, ǹkúkúmá Amalek, mə mǎn ndáman Amalek. 21Hədá á é byə́m yā bə́ və́ ndáman, bod bə́ kə́ bátɔ̄b mim̀bəmbə miǹtómbá ai nyag nâ bə́ kə və́ Ńtondôbə Zambá woe mətúnuŋa á Gilgal.” 22Samuɛ̂l nyé nâ: “Yə Ǹtondôbə a diŋ mə́túnuŋa bádígi ai émá bítsíga anə́ ḿból yā ā diŋ məwóg yǎ mvéndé dzīē ngǎ? Məwóg mə́ nə m̀bəŋ abuí mə́ lodo mətúnuŋa. Məwóg mânyəb mə́ lodo mətúnuŋa məvɔ́ŋ mə́ bəyóm bə́ nyag[1].